ນາຍົກ ລມຕ ໃໝ່ຂອງໄທ ປະກອບລັດຖະບານປະສົມ
ນາຍົກລັດຖະມົນຕີຄົນໃໝ່ຂອງໄທ ຈັດຕັ້ງຄະນະລັດຖະບານປະສົມ ກັບ 4 ພັກການເມືອງທີ່ນ້ອຍກ່ວາ ເພື່ອຄໍ້າປະກັນ ສຽງສ່ວນຫລາຍ ຢ່າງເດັດຂາດ.
ທ່ານນາງຍິ່ງລັກ ຊິນນະວັດ ນັກການເມືອງໜ້າໃໝ່ຂອງໄທ ກ່າວວ່າ ທ່ານນາງໄດ້ຈັດຕັ້ງ ຄະນະລັດຖະບານປະສົມຂຶ້ນກັບອີກ 4 ພັກການເມືອງທີ່ນ້ອຍກ່ວາ ຊຶ່ງຈະສົ່ງເສີມໃຫ້ພັກ ຂອງນາງມີສຽງຂ້າງຫລາຍຢູ່ໃນສະພາຫລາຍຂຶ້ນຕື່ມອີກ ນຶ່ງມື້ຫລັງຈາກທ່ານນາງໄດ້ຖືກ ເລືອກຕັ້ງໃຫ້ເປັນນາຍົກລັດຖະມົນແມ່ຍິງຄົນທໍາອິດຂອງໄທ ບັນດາເຈົ້າໜ້າທີ່ເລືອກຕັ້ງກ່າວວ່າ ພັກເພື່ອໄທຂອງທ່ານນາງຍິ່ງລັກໄດ້ຊະນະບ່ອນນັ່ງ 265 ບ່ອນຂອງຈໍານວນບ່ອນນັ່ງທັງໝົດ 500 ບ່ອນໃນສະພາແຫ່ງຊາດ ໃນການປ່ອນ ບັດເລືອກຕັ້ງໃນວັນອາທິດວານນີ້ ການດຶງເອົາພັກການເມືອງນ້ອຍເຂົ້າມາຮ່ວມນໍາອີກ 4 ພັກນັ້ນຈະເຮັດໃຫ້ທ່ານນາງມີບ່ອນນັ່ງທັງໝົດ 299 ບ່ອນຢູ່ໃນສະພາແຫ່ງຊາດ ຊຶ່ງ ຈະອໍານວຍການຄໍ້າປະກັນຕໍ່ການທ້າທາຍທາງດ້ານກົດໝາຍໃດໆທີ່ ອາດສາມາດເຮັດ ໃຫ້ສຽງຂ້າງຫລາຍຂອງພັກເພື່ອໄທຂອງທ່ານນາງບໍ່ມີປະສິດທິພາບນັ້ນ ຜົນຂອງການເລືອກຕັ້ງ ໄດ້ເປັນການປາໄຊຢ່າງໃຫຍ່ຫລວງສໍາລັບພັກປະຊາທິປັດຂອງ ນາຍົກລັດຖະມົນຕີອະພິສິດ ເວດຊາຊີວະ ທີ່ໄດ້ປກາດໃນວັນຈັນມື້ນີ້ວ່າ ທ່ານຈະລາ ອອກຈາກຕໍາແໜ່ງຫົວໜ້າພັກ ນອກນັ້ນ ມັນຍັງໝາຍຄວາມເຖິງການກັບຄືນມາມີອິດທິພົນອີກສໍາລັບອະດີດນາຍົກ ລັດຖະມົນຕີ ທັກສິນ ຊິນນະວັດ ອ້າຍຂອງທ່ານນາງຍິ່ງລັກ ທີ່ຖືກທະຫານປົດອອກ ຈາກອໍານາດໄປເມື່ອ 5 ປີຜ່ານມາ ເຖິງແມ່ນຍັງມີຄວາມເປັນປໍລະປັກກັບທ່ານທັກສິນກໍຕາມ ແຕ່ພວກຄະນະນໍາພາທະ ຫານກໍກ່າວໃນວັນຈັນມື້ນີ້ວ່າ ພວກເຂົາເຈົ້າຈະເຄົາລົບນັບຖືຜົນຂອງການເລືອກຕັ້ງ